AIŠKINAMASIS RAŠTAS
DĖL PANEVĖŽIO MIESTO SAVIVALDYBĖS TARYBOS 2025 M. RUGSĖJO 25 D. SPRENDIMO NR. 1-301 „DĖL PANEVĖŽIO MIESTO SAVIVALDYBĖS TRIMETĖS (2026–2028 M.) AUKŠTO MEISTRIŠKUMO SPORTO PROGRAMOS PROJEKTŲ FINANSAVIMO IŠ SAVIVALDYBĖS BIUDŽETO LĖŠŲ TVARKOS APRAŠO

Panevėžys
1. Sprendimo projekto tikslai ir uždaviniai: 
Sprendimo projekto tikslas – pakeisti Panevėžio miesto savivaldybės trimetės (2026–2028 m.) aukšto meistriškumo sporto programos projektų finansavimo iš savivaldybės biudžeto lėšų tvarkos aprašą, patvirtintą Panevėžio miesto savivaldybės tarybos 2025 m. rugsėjo 25 d. sprendimu Nr. 1-301 (toliau – Aprašas), ir išdėstyti jį nauja redakcija.
Sprendimo projektu siekiama patikslinti reikalavimus pareiškėjams, paraiškų teikimo ir vertinimo, finansavimo apskaičiavimo ir skyrimo, projektų įgyvendinimo, atsiskaitymo ir kontrolės tvarką, užtikrinti pagrįstą Savivaldybės biudžeto lėšų paskirstymą.

2. Siūlomos teisinio reguliavimo nuostatos, laukiami rezultatai: 
Aprašo pakeitimai inicijuoti atsižvelgiant į Panevėžio miesto savivaldybės administracijos Centralizuoto vidaus audito skyriaus 2025 m. gruodžio 3 d. vidaus audito ataskaitoje Nr. VAT-6(24.4.) „Savivaldybės organizuojamų projektų, kuriuose gali dalyvauti nevyriausybinės organizacijos, tvarkos aprašų vertinimas“ pateiktas rekomendacijas (toliau – Rekomendacijos). Kartu tikslinamos finansavimo sutarties ir jos priedų, paraiškų bei administracinės atitikties vertinimo formos, sportinių pasiekimų ir projektų rezultatų vertinimo kriterijai.
Naujoje Aprašo redakcijoje:
1. paraiškas teikiančių organizacijų vadovai, darbuotojai ar atstovai negali būti skiriami paraiškas vertinančios Darbo grupės nariais;
2. finansavimas neskiriamas juridiniams asmenims, turintiems mokestinių nepriemokų ar socialinio draudimo įmokų įsiskolinimų, išskyrus atvejus, kai jų mokėjimas teisės aktų nustatyta tvarka yra atidėtas ar išdėstytas;
3. projektams skiriamo finansavimo dydis apskaičiuojamas pagal Apraše nustatytą metodiką;
4. patikslinti paraiškų administracinės atitikties ir kokybės vertinimo tvarką, sportinių pasiekimų kriterijus, kiekybinius ir kokybinius rodiklius bei jų pagrindimą. Nustatyti aiškią balų apskaičiavimo ir finansavimo paskirstymo metodiką, finansavimo ribas ir sprendimų pagrindimo reikalavimus;
5. aiškiau reglamentuoti paraiškų vertinimo darbo grupės sudarymą ir veiklą, interesų konfliktų prevenciją ir nusišalinimą. Numatyti, kad paraiškas teikiančių organizacijų vadovai ar atstovai negali būti skiriami vertinti paraiškų;
6. patikslinami pareiškėjo piniginio ir nepiniginio prisidėjimo, jo pagrindimo, tinkamų ir netinkamų finansuoti išlaidų, sąmatų tikslinimo ir lėšų naudojimo reikalavimai, užtikrinant, kad tos pačios išlaidos nebūtų finansuojamos pakartotinai;
7. patikslinti ketvirtinio ir metinio atsiskaitymo tvarką, ataskaitų teikimo terminus, veiklų ir rezultatų pagrindimo dokumentus, lėšų pervedimo sustabdymo, sutarties nutraukimo ir nepanaudotų ar netinkamai panaudotų lėšų grąžinimo sąlygas;
8. nustatoma, kad pareiškėjas turi atitikti Lietuvos Respublikos nevyriausybinių organizacijų plėtros įstatyme apibrėžtą nevyriausybinės organizacijos sąvoką, Juridinių asmenų registre turėti įregistruotą nevyriausybinės organizacijos žymą ir neturėti šio įstatymo 10 straipsnyje nustatytų finansavimo neskyrimo aplinkybių;
9. aiškiai atskirti naują pareiškėją nuo tęstinio projekto vykdytojo, kurio ankstesnių metų sutartis jau pasibaigusi;
10. Nustatomos maksimalios einamaisiais metais už pasiektus sportinius rezultatus skiriamų priedų dydžių ribos.
Darbo grupės veiklos reglamentavimas perkeliamas į Aprašą. Apraše nustatoma darbo grupės sudarymo, darbo organizavimo, kvorumo, balsavimo, protokolavimo, nusišalinimo ir nušalinimo, nešališkumo bei paraiškų vertinimo tvarka. Atskiro mero potvarkiu patvirtinto darbo grupės veiklos reglamento bus atsisakoma. Patikslinama administracinės atitikties vertinimo tvarka. Konkurso administratoriui atlikus paraiškų administracinės atitikties vertinimą, vertinimo rezultatai ir užpildytos vertinimo formos teikiami darbo grupei, kuri patikrina atliktą vertinimą, patvirtina administracinės atitikties kriterijus atitinkančių paraiškų sąrašą, o dėl kriterijų neatitinkančių paraiškų teikia motyvuotą rekomendaciją Savivaldybės merui.
Išsamiau reglamentuojama papildomo finansavimo skyrimo tvarka ir papildomos lėšoms pritaikoma nauja paraiška. Apibrėžiamos aplinkybės, kurioms esant gali būti prašoma papildomų lėšų, nustatomi prašymo pagrindimo reikalavimai, jo vertinimo kriterijai ir papildomo finansavimo skyrimo ribojimai.
Į Aprašą perkeliamos Finansavimo sutartyje nustatytos atsiskaitymo nuostatos, aiškiau reglamentuojamas Programos kriterijų taikymas ir kitų Programos įgyvendinimo metų finansavimo vertinimas pagal pasiektus rezultatus, kriterijų įvykdymą ir lėšų panaudojimą.


3. Lėšų poreikis ir šaltiniai:
Lėšos kiekvienais metais numatomos Sporto programoje (12). 

4. Sprendimui priimti reikalingi pagrindimai, skaičiavimai ar paaiškinimai:
Sprendimo projektas parengtas siekiant įgyvendinti Rekomendacijas ir patikslinti Programos projektų finansavimo bei administravimo tvarką. Finansavimo apskaičiavimo principai, vertinimo kriterijai ir taikomos ribos nustatomi naujoje Aprašo redakcijoje bei jo prieduose; konkrečios projektams skiriamos sumos apskaičiuojamos įvertinus paraiškas ir atsižvelgiant į metinius asignavimus. 

5. Kieno iniciatyva parengtas sprendimo projektas:
Sprendimo projektas parengtas Sporto skyriaus iniciatyva. 

